Cꞌjaraꞌ xquecꞌom el chic Jesús,
xeꞌel ela ruqꞌuin Caifás,
xeba chic abar cꞌo waꞌ ruchoch gobernador,
chek xeskara xeba.
Tak xeꞌekaja majoꞌn xeꞌoc ta alnak pjay com cꞌola jun ccostumbre j-eꞌ aj Israel,
xjan nqueꞌoca pjay ruqꞌuin jun wnak jme aj Israel ta,
y chkaꞌ cniman tak xatoca pjay ruqꞌuin jun wnak jme aj Israel ta xjan nataj chic jeꞌ achnak je nquetaj aj Israel chpam nimkꞌij pascua.
Xel ta gobernador Pilato y cawra xbij chca:
—Jalaꞌ acha ecꞌmon ta ¿cꞌola ril nebij?
—Che mquita itzel acha mquita nerkajchaꞌ pnakꞌaꞌ.
—Utz tecꞌmaꞌ ela ixix com cꞌola eley,
jaraꞌ tecsaj jnekꞌatbej tzij tzrij,
caraꞌ xbij Pilato.
—Per chꞌoj rij xajoj xtkokꞌtowa tzij tzrij jun acha che nekcamsaj,
caraꞌ xecbij.
Tak xecbij me j-eꞌ ta nquekꞌtowa tzij tzrij Jesús che neccamsaj,
tzraꞌ xbantaj waꞌ cumplir je rbin cana Jesús nak xtbaꞌna tzra tak xtcamsasa.
Cꞌjaraꞌ xoca Pilato pruchoch,
xutak rsicꞌsic Jesús y cawra xcꞌaxaj tzra:
—¿Atet at rey cxin tnamet Israel?
Jesús xbij tzra:
—¿Lnachꞌob atet en rey cxin tak rmal raꞌ nawcꞌaxaj chwa,
o xe rmal bin chawa cmal jleꞌ chic wnak?
—¿En aj Israel cꞌa anen tak caraꞌ nabij chwa?
Jeꞌ cjefe sacerdote e quexbil jleꞌ chic aj Israel atquejchon pnukꞌaꞌ camic.
¿Nak cꞌa awil abnon?
caraꞌ nbij jaꞌ Pilato tzra Jesús.
Jesús cawra xbij tzra:
—Anen cꞌola jun gobierno pnukꞌaꞌ per jaraꞌ me rxin ta rwech ruchꞌlew.
Per wext rxin ruchꞌlew nqueyictaj tcꞌaraꞌ conjelal ajsmajmaꞌ jecꞌola wqꞌuin ch-utz cꞌaraꞌ majoꞌn quenjaꞌch ta pquekꞌaꞌ aj Israel.
Per ngobierno me rxin ta rwech ruchꞌlew.
—¿Le ktzitzij che at rey?
—En Rey ncꞌa ajniꞌ xabij kaja,
rmal cꞌaraꞌ tak xenalexa y enpenak waweꞌ chuchꞌlew,
enpenak che rkꞌalsic chquewech wnak nak kas mer rubey Dios,
conjelal wnak jcꞌola cgan tzrij rubey Dios j-eꞌ cꞌaraꞌ nqueyaꞌ quexquin che rcꞌaxic nak quenchol anen,
caraꞌ xbij Jesús.
—¿Nak rbanic rubey Dios?
xcꞌaxaj Pilato.
Tak xcꞌaxtaja rmal xel pchic y cawra xbij chca aj Israel:
—Jquentzꞌet anen majoꞌn ril Jesús.
Per ixix cꞌmannak chewa chcꞌola jun preso nsakꞌpix ela pnimkꞌij pascua.
Camic tbij chwa ¿cꞌola egan che neksakꞌpij ela erey ix aj Israel?
J-eꞌ xquemaj rakic quechiꞌ,
cawra xecbij:
—Utz Barrabás nsakꞌpix ela,
majoꞌn nkajoꞌ ta nsakꞌpixa Jesús.
Barrabás arjaꞌ jun elkꞌom.